[bookmark: _GoBack]TEHNIKE SPREMLJANJA NA AVTOBUSU

V nadaljevanju vam posredujemo nekaj informacij, ki vam bodo v pomoč pri spremljanju slepih in slabovidnih na avtobusu:
1. Slepi osebi povemo, kateri avtobus prihaja, in ji opišemo stanje na postajališču (gneča …).
2. Koristna je uporaba bele palice. Če slepi uporablja belo palico, mu vozniki običajno povedo, kateri avtobus je pripeljal na postajališče. Obenem bodo prisotni na avtobusu prej pripravljeni odstopiti sedež, ker bodo vedeli, da je potnik slep.
3. Pred vstopom na avtobus se z uporabnikom dogovorimo, ali želi urbano prisloniti na terminal sam ali pri tem potrebuje pomoč.
4. Če je na avtobusu gneča, je najbolje, da se slep potnik prime spremljevalca za ramo ali nahrbtnik (vlakec). Tako se bosta lažje prebila do želene točke na avtobusu.
5. Ko uporabnika pospremimo do sedeža, mu tega pokažemo tako, da uporabnik sledi spremljevalčevi roki do naslonjala. Pri tem uporabnika opozorimo na morebitne ovire (zožen prostor, drug potnik).
6. Če uporabnik želi, mu lahko opišemo pot avtobusa (kje približno se nahaja avtobus).
7. Na izstop se z uporabnikom pripravimo eno postajo pred izstopom, da bomo imeli dovolj časa.
8. Uporabnika pospremimo do izstopnih vrat. Pokažemo mu drog, na katerem je gumb, ki ga je treba pritisniti za izstop.
9. Ob izstopu naj prvi izstopi spremljevalec. Če je potrebno, naj ob izstopu iz avtobusa nudi podporo uporabniku. Koristne so tudi informacije o oddaljenosti avtobusa od pločnika, kako globoko je treba stopiti. Pri oceni, kako daleč je pločnik, je v veliko pomoč bela palica. 
10. Ko zapustimo avtobus, se čim prej odmaknemo od vrat, da naredimo prostor še drugim. 

